Flere end en million nye vælgere skal stemme for første gang i deres kommune til efterårets kommunalvalg. Enten fordi de er flyttet til fra en anden kommune, indvandret fra et andet land eller er fyldt 18 år siden sidste valg.

En god million førstegangsvælgere svarer  til, at flere end 22 procent eller mere end hver femte vælger skal forholde sig til nye politikere og nye lokale udfordringer ifølge KL. Frederiksberg Kommune topper listen med 33 procent nye vælgere af de i alt ca. 85.000 siden sidste valg. I den anden ende af listen ligger de nordjyske kommuner Hjørring, Morsø, Frederikshavn og Thisted Kommune på de fire sidste pladser, når det drejer sig om mængden af nye førstegangsvælgere i kommunen. I Thisted Kommune, der indtager sidstepladsen på listen, er kun 14 procent af de i alt knap 30.000 vælgere nye. Borgmester: - Vigtigt at give vores borgere en grundsokkel at stå på I Thisted Kommune kan borgmester Ulla Vestergaard (S) godt se nogle fordele i, at der er mange gengangere blandt vælgerne. -  Det gør det lidt nemmere, at der blandt vores borgere er relativt mange, der både ved hvem borgmesteren og de andre lokalpolitikere er og, hvad de står for. Når der så ikke er kommet så mange nye vælgere siden sidst, tror jeg, de vil spørge anderledes i forhold til valgdebatter, fordi de har andre forudsætninger og også ved, hvad der er sket de sidste fire år, siger Ulla Vestergaard (S) i et interview med KL. Hun er dog stadig opmærksom på, at de 14 procent nye vælgere, der trods alt er i Thisted, også skal tages godt imod af hende og kollegerne. - Det er vigtigt, at vi, uanset om det er førstegangsvælgere eller tilflyttere, formår at give dem en grundsokkel at stå på, så de ved, hvad det er for en kommune, de er kommet til, siger Ulla Vestergaard (S) til KL.